Document ID: /roh_data/filtered/fineweb-2-filterrobots_roh.jsonl.gz/28717

Ch'i dat povradad era en il Grischun è cler – mo forsa betg adina e per tuts tuttina visibel. La Caritas scriva sin sia pagina d'internet che mintga 12avla persuna en Svizra è pertutgada. La definiziun da pover è dentant en Svizra autra che per exempel a Haiti. Là vala insatgi sco pover sch'el u ella n'ha betg in da chasa. En Svizra è quai lura il cas, sch'insatgi na vegn betg da pajar sia existenza. Gist là vul era la nova uniun gidar.
Paupradad en il Grischun
In exempel or dal temp da corona è la situaziun che pertutgava tut las famiglias cura ch’i ha gì num far scola sin distanza. Betg mintga famiglia ha las medemas pussaivladads, sco p. ex. d'avair computers per mintgin. Er la situaziun che WLAN n'è betg simplamain gratuit avant maun ha engrevgià las finanzas da famiglias. Ina tala situaziun po gia manar ina famiglia als cunfins finanzials. E patir pateschan ils uffants che vegnan tractas different ed uschia n'han els betg pli las medemas schanzas. Quai è be in exempel co ina famiglia po vegnir en miserias.
Agid sper l'agid social
Per «Grischuns gidan Grischuns» èn las organisaziun socialas existentas las adressas principalas. Nua che lezzas n'han betg las pussaivladads da gidar vegn la nova uniun en funcziun. Cun lur slogan «Grischuns gidan grischuns» èn els da buna speranza ch'els chattan er sustegn per lur idea da l'agid quasi per vischins.